Die programbeskrywing maak melding van 'n verband tussen Saartjie Baartman en Charlize Theron. Die stuk handel dan ook oor 'n aktrise by name Christel Human en haar ma, Hanna, wat uit Hollywood terugkeer. Die doel van haar besoek is tweeledig: om 'n toespraak by die graf van Saartjie Baartman te gaan maak, asook om met 'n potensi�le afperser te onderhandel. Daar is ook ander ooreenkomste met die Charlize Theron-"sprokie", onder andere die moord op haar pa.
Ten spyte van die gevaarliggies wat bovermelde programbeskrywing laat flikker, kom Pienaar tog met 'n interessante teks na vore. Hoewel die Saartjie Baartman-kwessie bloot aan die hare bygesleep word en die "afperser" se motiewe nooit behoorlik duidelik word nie, werk die teks as 'n verhoogstuk. Puik spel (veral deur Riana Wilkens as die ma-figuur) en Pienaar se interessante dialoog blaas lewe in 'n konsep wat so maklik kunsmatig aangebied kon word. Milan Murray oortuig as die Hollywood-aktrise, terwyl Deon Coetzee ook sy moeilike, ongedefinieerde karakter baas raak. Die einde is egter ongelukkig 'n bietjie flou.